七臺山
作者：何鎬
朝代：宋

paragraphs: 一上青雲梯，杖藜披素襟。
追隨同聲客，不作殊方音。
過雨飛重泉，積煙昏茂林。
疊嶂杳峭崿，竦峰起嶇嶔。
仰闞天門開，俯窺地戶深。
丹壑收暝色，絳霞結幕輕。
天空抗高館，嵐散凌孤岑。
滄海飛赤舄，疎林散黄金。
彷彿天仙來，逍遥上帝臨。
雷電屢興滅，日月相深沈。
遐討挹元氣，冥搜清道心。